Nadležnosti Agencije (Uredba (EU) br. 526/2013 Europskog parlamenta i Vijeća)

Ciljevi 1. Agencija treba doseći i održati visoku razinu stručnosti. 2. Agencija pomaže institucijama, tijelima, uredima i agencijama Unije u razvoju politika povezanih s mrežnom i informacijskom sigurnošću. 3. Agencija pomaže institucijama, tijelima, uredima i agencijama Unije te državama članicama u provedbi politika potrebnih za ispunjavanje pravnih i regulatornih zahtjeva u vezi s mrežnom i informacijskom sigurnošću u skladu s postojećim i budućim pravnim aktima Unije te na taj način doprinosi pravilnom funkcioniranju unutarnjeg tržišta. 4. Agencija pomaže Uniji i državama članicama da poboljšaju i ojačaju kapacitet i pripravnost da spriječe, uoče i odgovore na probleme i incidente koji narušavaju mrežnu i informacijsku sigurnost. 5. Agencija se koristi svojim stručnim znanjima kako bi potaknula široku suradnju dionika iz javnog i privatnog sektora. Zadaće 1. Agencija obavlja sljedeće zadaće: (a) podupire razvoj politike i prava Unije: i. pružanjem pomoći i savjeta u vezi sa svim pitanjima koja se odnose na politiku i pravo Unije u području mrežne i informacijske sigurnosti; ii. pripremnim radom, savjetima i analizama u vezi s razvojem i ažuriranjem politike i prava Unije u području mrežne i informacijske sigurnosti; iii. analiziranjem javno dostupnih strategija za mrežnu i informacijsku sigurnost i poticanjem njihova objavljivanja; (b) podupire povećanje kapaciteta: i. pružanjem podrške državama članicama, ako to zatraže, u nastojanjima da razviju i poboljšaju kapacitet za sprječavanje, uočavanje i analizu problema i incidenata koji narušavaju mrežnu i informacijsku sigurnost te mogućnost odgovora na njih; ii. poticanjem i olakšavanjem dobrovoljne suradnje među državama članicama te između institucija, tijela, ureda i agencija Unije i država članica u njihovim nastojanjima da spriječe, uoče i odgovore na probleme i incidente koji narušavaju mrežnu i informacijsku sigurnost ako ti problemi i incidenti imaju učinak i izvan granica države; iii. pružanjem pomoći institucijama, tijelima, uredima i agencijama Unije u njihovim nastojanjima da razviju kapacitet za sprječavanje, uočavanje i analizu problema i incidenata koji narušavaju mrežnu i informacijsku sigurnost te mogućnosti odgovora na njih, posebno pružanjem podrške radu tima za hitan odgovor pri narušenoj informatičkoj sigurnosti (CERT) za Uniju; iv. pružanjem potpore povećanju kapaciteta CERT-ova pojedinih država ili ministarstava i CERT-a Unije, među ostalim poticanjem dijaloga i razmjene informacija kako bi svaki CERT, s obzirom na najnovija tehnička dostignuća, ispunjavao zajednički skup minimalnih sposobnosti i djelovao u skladu s najboljim praksama; v. pružanjem podrške organizaciji i provedbi vježbi Unije u području mrežne i informacijske sigurnost i pružanjem savjeta državama članicama za nacionalne vježbe, ako to zatraže; vi. pružanjem pomoći institucijama, tijelima, uredima i agencijama Unije i državama članicama u njihovim nastojanjima da prikupe, analiziraju i distribuiraju pripadajuće podatke o mrežnoj i informacijskoj sigurnosti u skladu sa sigurnosnim zahtjevima država članica; na temelju informacija koje pružaju institucije, tijela, uredi i agencije Unije i države članice u skladu s odredbama prava Unije i nacionalnim odredbama usklađenima s pravom Unije, informiranjem institucija, tijela, ureda i agencija Unije i država članica o najnovijem stanju mrežne i informacijske sigurnosti u Uniji u njihovu korist; vii. pružanjem podrške razvoju mehanizma Unije za rano upozoravanje kojim se dopunjuju mehanizmi država članica; viii. ponudom osposobljavanja u području mrežne i informacijske sigurnosti za predmetna tijela javne vlasti, prema potrebi u suradnji s dionicima; (c) podupire dobrovoljnu suradnju među nadležnim tijelima javne vlasti i među dionicima, uključujući sveučilišta i istraživačke centre Unije, i podiže razinu osviještenosti, između ostalog: i. poticanjem suradnje CERT-ova pojedinih država i CERT-ova ministarstava, ili timova za odgovor na računalne sigurnosne incidente (CSIRT), uključujući CERT za institucije, tijela, urede i agencije Unije; ii. poticanjem razvoja i razmjene najboljih praksi s ciljem postizanja napredne razine mrežne i informacijske sigurnosti; iii. olakšavanjem dijaloga i nastojanja u razvoju i razmjeni najboljih praksi; iv. promicanjem najboljih praksi za razmjenu informacija i podizanje razine osviještenosti; v. pružanjem podrške institucijama, tijelima, uredima i agencijama Unije i, ako to zatraže, državama članicama i njihovim nadležnim tijelima u organiziranju aktivnosti za podizanje razine osviještenosti, među ostalim na razini pojedinačnih korisnika, i drugih aktivnosti uključivanja s ciljem povećanja mrežne i informacijske sigurnosti i njezine vidljivosti pružajući im najbolje prakse i smjernice; (d) podupire istraživanja i razvoj te standardizaciju: i. olakšavanjem utvrđivanja i preuzimanja europskih i međunarodnih normi za upravljanje rizicima i za sigurnost elektroničkih proizvoda, mreža i usluga; ii. pružanjem savjeta Uniji i državama članicama o potrebama za istraživanjem u području mrežne i informacijske sigurnosti kako bi se omogućili učinkoviti odgovori na postojeće i nadolazeće rizike i opasnosti za mrežnu i informacijsku sigurnost, među ostalim u vezi s novim informacijskim i komunikacijskim tehnologijama, kao i onima u razvoju, te kako bi se učinkovito koristile tehnologije za sprječavanje rizika; (e) surađuje s institucijama, tijelima, uredima i agencijama Unije, uključujući one koji se bave pitanjima informatičkog kriminala i zaštite privatnosti i osobnih podataka, s ciljem rješavanja pitanja od zajedničkog interesa, među ostalim: i. razmjenom znanja i iskustava te najboljih praksi; ii. pružanjem savjeta o važnim aspektima mrežne i informacijske sigurnosti radi razvoja sinergija; (f) doprinosi nastojanjima Unije da ostvari suradnju s trećim zemljama i međunarodnim organizacijama radi poticanja međunarodne suradnje u pitanjima mrežne i informacijske sigurnosti, među ostalim: i. sudjelovanjem, prema potrebi, u ulozi promatrača i u organizaciji međunarodnih vježbi, analiziranjem rezultata takvih vježbi i izvješćivanjem o njima; ii. olakšavanjem razmjene najboljih praksi predmetnih organizacija; iii. stavljanjem na raspolaganje stručnjaka institucijama Unije. 2. Institucije, tijela, uredi i agencije Unije i tijela država članica mogu zatražiti savjet od Agencije u slučaju narušavanja sigurnosti ili povrede cjelovitosti s velikim učinkom na rad mreža i na usluge. 3. Agencija obavlja zadaće koje su joj dodijeljene na temelju pravnih akata Unije. 4. Agencija neovisno izvodi svoje zaključke te daje smjernice i savjete o pitanjima koja su obuhvaćena područjem primjene i ciljevima ove Uredbe.